Na temelju članka 58. stavak 1. Zakona o odgoju i obrazovanju u osnovnoj i srednjoj školi (Narodne novine, broj: 87/08, 86/09, 92/10, 105/10, 90/11, 16/12, 86/12, 94/13, **152/14, 7/17**) i članka 27. Statuta Osnovne škole Selca, Selca, nakon provedene rasprave na Učiteljskom vijeću, Vijeću roditelja i Vijeću učenika, Školski odbor Osnovne škole Selca na sjednici održanoj dana 12. rujna 2017.g. donosi

**ETIČKI KODEKS NEPOSREDNIH NOSITELJA ODGOJNO-OBRAZOVNE DJELATNOSTI**

**U OSNOVNOJ ŠKOLI SELCA**

1. **OPĆE ODREDBE**

**Članak 1.**

Etičkim kodeksom propisuje se skup pravila odnosno etičkih načela kojih se u radu i ponašanju u školi i školskom okruženju moraju pridržavati neposredni nositelji odgojno- obrazovne djelatnosti u Osnovnoj školi Selca (dalje u tekstu: Škola).

Izrazi koji se u ovom Etičkom kodeksu koriste za osobe u muškom rodu neutralni su i odnose se na muške i na ženske osobe.

**Članak 2.**

Etičkim kodeksom uređuju se obveze i prava neposrednih nositelja odgojno-obrazovne djelatnosti (dalje u tekstu: učitelji i stručni suradnici), odnos učitelja i stručnih suradnika prema učenicima, odnos učitelja i stručnih suradnika prema roditeljima, strankama i ostalim radnicima Škole, primjereni način ophođenja i odijevanja u Školi, druge odredbe ponašanja u školskom okruženju i neposrednom odgojno–obrazovnom radu te posljedice u slučaju povrede ovog Etičkog kodeksa.

**Članak 3.**

Učitelji i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom osobito vodeći računa o pravima djece.

1. **ODNOS UČITELJA I STRUČNIH SURADNIKA PREMA UČENICIMA**

**Članak 4.**

Učitelji i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

**Članak 5.**

Učenike treba odgajati i obrazovati u skladu s temeljnim ljudskim vrijednostima istine, mira, ispravnog postupanja, ljubavi i nenasilja.

**Članak 6.**

Učitelji i stručni suradnici trebaju odgajati učenike prema načelu postizanja sklada misli, riječi i djela, u čemu trebaju biti primjer i uzor učenicima.

**Članak 7.**

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

**Članak 8.**

Učitelji trebaju biti objektivni, nepristrani i pravedni pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod druge djece stvarao osjećaj manje vrijednosti i ljubomore. Evaluaciju i ocjenjivanje dužni su provoditi javno i pravodobno uvažavajući individualnost svakog učenika.

**Članak 9.**

Dužnost je učitelja i stručnih suradnika uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni i moralni razvitak u skladu s njihovim mogućnostima.

**Članak 10.**

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 11.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima humanosti i čovjekoljublja.

**Članak 12.**

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz razreda osim ako su udaljeni iz razloga što su upućeni stručnoj službi ili ravnatelju Škole.

**Članak 13.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja Škole koji je o tome obvezan izvijestiti nadležne institucije.

**Članak 14.**

U obavljanju poslova odgojno-obrazovne struke učitelji i stručni suradnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi osim u situacijama kada je to odredbama posebnih zakona propisano odnosno u postupcima pred nadležnim tijelima.

1. **ODNOS UČITELJA I STRUČNIH SURADNIKA PREMA RODITELJIMA**

**Članak 15.**

Učitelj i stručni suradnici trebaju imati suradničke i suodgovorne odnose s roditeljima odnosno skrbnicima učenika.

**Članak 16.**

Na zamolbu ili zahtjev roditelja ili skrbnika učenika, dužni su ga primiti na razgovor te saslušati ako se time ne remeti redoviti nastavni proces.

U vrijeme predviđeno za informacije učitelj je dužan biti dostupan svim roditeljima učenika Škole zainteresiranima za razgovor.

Posebnu pozornost učitelji i stručni suradnici trebaju obratiti na osobe s invaliditetom i druge osobe s posebnim potrebama.

**Članak 17.**

Odnos učitelja i stručnih suradnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

Kod obavljanja poslova učitelji i stručni suradnici trebaju primijeniti svoje stručno znanje na način da roditeljima, skrbnicima i građanima pomažu u ostvarivanju prava u djelatnosti odgoja i obrazovanja.

**Članak 18.**

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

**Članak 19.**

Učiteljima i stručnim suradnicima nije dopušteno od roditelja, skrbnika ili drugih građana tražiti darove, poticati darivanje niti primati ikakve darove za koje postoji razborita pretpostavka da bi posredno ili neposredno mogli utjecati na njegovu objektivnost ispunjavanja profesionalnih obveza.

Učitelji i stručni suradnici se trebaju suzdržavati od svih oblika korupcije te svaki pokušaj korupcije prijaviti nadležnim tijelima.

1. **ODNOS UČITELJA I STRUČNIH SURADNIKA I MEĐUSOBNO PREMA STRANKAMA I DRUGIM RADNICIMA ŠKOLE**

**Članak 20.**

Odnos učitelja i stručnih suradnika prema radu i radnim obvezama mora biti stručan i profesionalan.

**Članak 21.**

Međusobni odnos učitelja i stručnih suradnika treba biti suradnički, temeljiti se na međusobnom poštivanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

Učitelji i stručni suradnici ne smiju druge učitelje i stručne suradnike ometati u obavljanju njihovih poslova.

Učitelji i stručni suradnici trebaju redovito razmjenjivati informacije i mišljenja o radnim i stručnim pitanjima.

**Članak 22.**

Učitelji i stručni suradnici dužni su suzdržavati se od ponašanja kojima mogu povrijediti stručni ugled ili način rada drugog učitelja, stručnog suradnika ili drugog radnika Škole.

Kod ukazivanja na određena postupanja ili ponašanja drugih učitelja, stručnih suradnika odnosno ostalih radnika Škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

**Članak 23.**

Prema strankama učitelji i stručni suradnici obvezni su ponašati se kulturno i susretljivo i dati im svaku informaciju kojom raspolažu odnosno uputiti ih nadležnoj osobi ili tijelu.

**Članak 24.**

Ophođenje s učenicima, roditeljima, radnicima Škole te svim drugim osobama s kojima učitelji i stručni suradnici svakodnevno komuniciraju treba biti kulturno, uljudno i na razini profesije koju obavljaju.

**Članak 25.**

U okviru svog položaja ravnatelj Škole treba poticati učitelje i stručne suradnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

1. **JAVNO NASTUPANJE UČITELJA I STRUČNIH SURADNIKA**

**Članak 26.**

Školska tijela trebaju poticati učitelje i stručne suradnika na javno nastupanje, slobodu izražavanja i iznošenje svojih gledišta.

**Članak 27.**

Kod javnih nastupa u kojima predstavljaju Školu učitelji i stručni suradnici mogu iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima učitelji i stručni suradnici ne predstavljaju Školu, a koji su tematski povezani sa Školom, učitelji i stručni suradnici su dužni naglasiti da iznose osobno gledište.

1. **OSTALE ODREDBE**

**Članak 28.**

Učitelji i stručni suradnici u Školu dolaze pristojno odjeveni sukladno odredbama Kućnog reda Osnovne škole Selca.

**Članak 29.**

Učitelji i stručni suradnici dužni su čuvati dignitet struke i izvan radnog vremena u Školi primjerenim i dostojanstvenim ponašanjem.

**Članak 30.**

Dužnost je učitelja i stručnih suradnika ukazivati na neprimjerene postupke ili postupanja glede nepoštovanja odredbi ovog Etičkog kodeksa ili druga neprimjerena ponašanja vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

**Članak 31.**

U unutarnjem i vanjskom prostoru Škole zabranjena su neprihvatljiva ponašanja kao diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenje ili konzumiranje opojnih sredstava.

Povreda odredbi ovog Etičkog kodeksa smatra se lakšom ili težom povredom profesionalnih obveza za koje će osoba za koju je utvrđeno da ih je počinila odgovarati u skladu sa zakonskim odredbama.

U slučaju utvrđene povrede odredbi ovog Etičkog kodeksa ravnatelj Škole izreći će pisano upozorenje u skladu sa stavkom 2. ovog članka.

1. **ETIČKO POVJERENSTVO**

**Članak 32.**

Za praćenje primjene odredbi Etičkog kodeksa i ispunjavanje obveza iz Etičkog kodeksa u Školi se osniva Etičko povjerenstvo.

**Članak 33.**

Etičko povjerenstvo ima tri člana koje imenuje ravnatelj uz prethodnu suglasnost Učiteljskog vijeća i to jednog člana iz reda učitelja razredne nastave, jednog člana iz reda predmetne nastave i jednog člana iz stručne službe Škole.

Mandat članova Etičkog povjerenstva je dvije godine.

Članovi Etičkog povjerenstva mogu biti ponovno imenovani.

Članovi Etičkog povjerenstva između sebe biraju predsjednika.

**Članak 34.**

Na sjednicama povjerenstva vodi se zapisnik.

Pitanja iz svoje nadležnosti Etičko povjerenstvo rješava zaključkom.

Etičko povjerenstvo zaključak donosi jednoglasno.

**Članak 35.**

Radnik škole, učenik, roditelj, skrbnik i drugi građanin koji smatra da je neki od obveznika primjene Etičkog kodeksa postupio suprotno odredbama Kodeksa, može pokrenuti postupak pred Etičkim povjerenstvom podnošenjem pismenog zahtjeva za davanje mišljenja o sukladnosti određenog djelovanja ili ponašanja s načelima i pravilima Etičkog kodeksa.

Zahtjev za davanjem mišljenja mora biti određen i mora točno i precizno opisati sljedeće:

1) načelno pitanje o kojem je riječ, i/ili

2) konkretne okolnosti slučaja i djelovanje odnosno ponašanje za sukladnost kojih se s načelima i pravilima Etičkog kodeksa traži mišljenje.

Uz zahtjev se mogu podnijeti relevantne isprave i materijal, kao i navodi o odredbama Etičkog kodeksa u vezi s kojima se osobito traži mišljenje.

**Članak 36.**

Po zaprimanju, ravnatelj je zahtjev iz članka 35. ovog Etičkog kodeksa dužan bez odlaganja dostaviti svim članovima Etičkog povjerenstva.

O zahtjevu iz članka 35. ovog Etičkog kodeksa povjerenstvo donosi mišljenje u pisanom obliku i dostavlja ga podnositelju u roku od 30 dana od dana primitka zahtjeva, a najkasnije u roku od 60 dana ako su u postupku potrebna dodatna razjašnjenja.

**Članak 37.**

Svi učitelji i stručni suradnici Škole dužni su se pridržavati odredbi Etičkog kodeksa.

**Članak 38.**

Ovaj Etički kodeks stupa na snagu danom objave na oglasnoj ploči Škole.

**Članak 39.**

Stupanjem na snagu ovog Etičkog kodeksa prestaje važiti Etički kodeks od 25. 11 2015.g. KLASA: 003-05/15-01/1, URBROJ: 2104-34-15-1

Predsjednica Školskog odbora:

Snježana Matić Nižetić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Etički kodeks objavljen je na oglasnoj ploči Škole dana \_\_\_\_\_\_\_\_\_\_\_\_\_.g..

Ravnatelj Škole:

Ivica Škrpaca, prof.

\_\_\_\_\_\_\_\_\_\_\_\_\_\_\_\_\_\_\_\_\_

KLASA:

URBR:

Selca,